b"\n_START_ARTICLE_\nIlirsko kraljestvo\n_START_SECTION_\nZgodovina\n_START_PARAGRAPH_\nPo propadu Napoleonove Francije so avstrijski monarhi dobili popolno oblast nad podro\xc4\x8djem nekdanjih francoskih Ilirskih provinc. Ideja o nastanku Ilirskega kraljestva se je razvila zaradi zunanjepoliti\xc4\x8dnih in notranjepoliti\xc4\x8dnih vzrokov. Med zunanjepoliti\xc4\x8dne vzroke lahko \xc5\xa1tejemo poskus zaustavljanja \xc5\xa1irjenja italijanskega in ruskega vpliva, med notranjepoliti\xc4\x8dne pa poskus ohraniti nekatere francoske reforme, zadr\xc5\xbeevanje mad\xc5\xbearskega vpliva ter potrebo, da bi habsbur\xc5\xa1ki dvor \xc4\x8dim prej nadomestil povojno za\xc4\x8dasno voja\xc5\xa1ko upravo, s katero so bili lokalni prebivalci precej nezadovoljni._NEWLINE_Cesar Franc I. in kancler Klemens von Metternich sta se naslonila na zate\xc4\x8deno upravno stanje na podro\xc4\x8dju tedaj ukinjenih Ilirskih provinc. Toda zaradi dunajskega kongresa je delo na nekdanjih Ilirskih provincah zastalo. Vseeno je bila oblikovana posebna Ilirska dvorska organizacijska komisija (1814-1815), njeno delo pa je dokon\xc4\x8dala Dvorska organizacijska komisija (1815-1817). Dvor je kljub nezaupanju izkoristil nekatere doma\xc4\x8de pravnike kot sta bila vitez Leopold Plen\xc4\x8di\xc4\x8d in Ivan Vilhar, nekdanji francoski glavar v Beljaku. Nastal je dobro dodelan na\xc4\x8drt preureditve uprave. Med tem, ko se je tudi s pomo\xc4\x8djo slovenskih pravnikov v tajnosti pripravljala nova upravna ureditev, se je dvorna politika zaradi zavla\xc4\x8devanja morala soo\xc4\x8diti z akcijo hrva\xc5\xa1kega zagreb\xc5\xa1kega \xc5\xa1kofa (Maksimilijan Vrhovac), ki je na lastno pest obnovil staro ureditev v severnem delu tiste civilne Hrva\xc5\xa1ke, ki je poprej bila del provinc._NEWLINE_13. junija 1816 je cesar Franc I. kon\xc4\x8dno izdal odlo\xc4\x8dbo o oblikovanju nove politi\xc4\x8dne enote Ilirskega kraljestva, 3. avgusta 1816 pa je izdal \xc5\xa1e cesarski patent, s katerim je bilo to kraljestvo dokon\xc4\x8dno ustanovljeno. Zaradi hrva\xc5\xa1kega in ogrskega odpora je bila celinska Hrva\xc5\xa1ka \xc5\xbee leta 1822 izlo\xc4\x8dena iz kraljestva. Po drugi strani je celotna Koro\xc5\xa1ka zaradi odpora lokalnega plemstva v resnici \xc5\xa1ele leta 1825 pri\xc5\xa1la v ustroj kraljestva. _NEWLINE_\xc4\x8ceprav je kraljestvo leta 1830 dobilo enotno cerkveno ureditev, nikoli ni dobilo prave politi\xc4\x8dne mo\xc4\x8di. Cesarjevo nasprotovanje Metternichovi ideji nacionalnih kanclerskih uradov je \xc5\xbee na za\xc4\x8detku onemogo\xc4\x8dilo ve\xc4\x8dje spremembe, kasneje je izguba hrva\xc5\xa1kih predelov povzro\xc4\x8dila prevlado slovensko govore\xc4\x8dih ljudi, od leta 1830 pa je v Iliriji deloval slovensko govore\xc4\x8di metropolit. Avstrijski dvor se je bal povezovanja slovensko govore\xc4\x8dih ljudi, zato je bil \xc5\xbee leta 1815 v Ilirski dvorski organizacijski komisiji oblikovan predlog, da naj se v Ljubljanskem guberniju (to je vi\xc5\xa1ji upravni enoti) ne name\xc5\xa1\xc4\x8da ali pa se \xc4\x8dim manj name\xc5\xa1\xc4\x8da doma\xc4\x8de (slovensko  govore\xc4\x8de) prebivalstvo._NEWLINE_Ilirsko kraljestvo se zaradi obrobnega pomena v nazivu avstrijskih vladarjev \xc5\xbee od samega za\xc4\x8detka vselej pojavlja na zadnjem mestu med kraljestvi, za Galicijo in Lodomerijo. Kot administrativna enota je obstajalo do leta 1849, z novo ustavo pa je bilo v politi\xc4\x8dnem smislu odpravljeno in stare de\xc5\xbeele so ponovno dobile vse kronske de\xc5\xbeelne \xc4\x8dasti. Ime kraljevine Ilirije se odslej \xc5\xa1e nekaj \xc4\x8dasa pojavlja predvsem kot geografski pojem. Pravno-formalno pa je Ilirsko kraljestvo obstajalo \xc5\xa1e naprej; cesarjevi patenti so \xc5\xa1e do vklju\xc4\x8dno leta 1915 vsebovali naziv kralja Ilirije, z reformo iz 10. oktobra 1915 pa je ilirski grb po tihem izginil iz avstrijskega dr\xc5\xbeavnega grboslovja.\n_START_SECTION_\nIlirsko kraljestvo in Slovenci\n_START_PARAGRAPH_\nNekateri posamezniki so \xc5\xbee v Ilirskih provincah videli neko ju\xc5\xbenoslovansko dr\xc5\xbeavnost, \xc5\xbdiga Zois in Jernej Kopitar pa sta se na za\xc4\x8detku navdu\xc5\xa1ila nad mo\xc5\xbenostjo nastanka ju\xc5\xbenoslovanske dr\xc5\xbeave v sklopu avstrijskega cesarstva. To mo\xc5\xbenost sta videla prav v oblikovanju Ilirskega kraljestva. Kmalu sta bila razo\xc4\x8darana, kajti o\xc4\x8ditno je bilo, da se Metternichov model o velikem avtonomnem kraljestvu ne bo uresni\xc4\x8dil, ampak da bo prevladal bolj konservativen model cesarja Franca I._NEWLINE_\xc4\x8ceprav se je med prebivalci Ilirskega kraljestva uveljavljalo tudi ime Ilirjani, institucija kraljestva v oblikovanju slovenskega naroda ni odigrala ve\xc4\x8dje vloge. Po letu 1830 je teritorialno ilirsko zavest vse bolj motila ideja nekega drugega ilirstva, ki so jo v druga\xc4\x8dnem kontekstu za potrebe nove etnogeneze uporabili narodnjaki iz Slavonije, Hrva\xc5\xa1ke in Dalmacije, da so preko ilirizma uspeli ustvariti moderni hrva\xc5\xa1ki etnos.  _NEWLINE_Ideja Ilirskega kraljestva je navdihnila tudi kartografa Petra Kozlerja, ki je obmo\xc4\x8dju tega kraljestva dodal slovensko govore\xc4\x8de podro\xc4\x8dje \xc5\xa0tajerske in ta zemljevid objavil kot 'Zemljovid slovenske de\xc5\xbeele in pokrajin'."